Александър Пушкин
Аквилон

Превод от руски: Петър Велчев, —

chitanka.info

Защо, о злобен аквилон,

тръстика край брега люлееш?

Защо на моя небосклон,

подгонил облаче, вилнееш?

Доскоро небосводът сив

бе в черни облаци облечен,

а върху хълма дъб красив

блестеше горделив и вечен…

Но буреносен, величав,

ти гръмна в тъмните простори,

разпръсна облаците с гняв

и царствения дъб събори.

И ето — слънце пак блести,

ликът му радостен сияе,

зефирът с облаче играе

и пак тръстиката трепти.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.